Aanvallers brand op drie in motor losArgieffoto ŉ Nege‑en-veertigjarige man is doodgeskiet en nog twee mense is gewond nadat hulle kort voor 07:00 Woensdagoggend in hulle motor oorrompel is. Kapt. Mega Ndobe, polisiewoordvoerder, het gesê twee verdagtes het op die silwer Peugeot in Katlehong in Gauteng losgebrand, net toe die oorledene in die motor wou klim. Die drie slagoffers is kollegas wat op pad was werk toe in Germiston. Shawn Herbst, woordvoerder van Netcare 911, het gesê twee van die gewonde slagoffers is in ŉ bedenklike toestand. Hulle is na hospitale vir verdere behandeling geneem. Hulle kollega is op die toneel dood verklaar, het Herbst gesê. Volgens Ndobe is meer as 20 leë koeëldoppies ná die skietery op die toneel gekry. Die aanvallers het ná die skietery in ŉ wit voertuig gespring en is steeds soek. Die motief vir die aanval is in dié stadium nog onduidelik.